送子飛弟歸荆南
作者：韓駒
朝代：宋

paragraphs: 往在東堂時，唯汝年尚少。
木槍鬭羣兒，竹弓射飛鳥。
今來跨鞍馬，昂然丈夫表。
入門恍莫識，與語意方了。
脫汝來時装，夜闌酌清醥。
當歌喜未定，感舊色已悄。
念我三年官，自裹衣中麨。
東去盡勾吳，北行薄全趙。
汝亦上岷峨，大江窮浩渺。
一年兩附書，皮筒到家少。
那知此相遇，乾鵲果前兆。
我性本齊緩，汝資誠楚慓。
相逢各相規，一月語連曉。
憶汝初結髪，讀書先尉繚。
謂須壮執殳，單于壘時挑。
豈期尚羈旅，但存雙目瞭。
我恨緣詩窮，賃屋隘而湫。
尚容三尺牀，使汝眠奥穾。
二升糴祿粟，醜婢羮荼蓼。
時時得鶉兔，傍竈親燔燎。
纔爲十日歡，鄰里厭煩擾。
朝來著戎服，數匝絲絛繞。
辭我出門去，歸袖風矯矯。
還家對寒食，渚宮聞雉鷕。
想見阿頌君，把卷倚叢篠。
弟妹乘羊車，堂前走相嬲。
何當總見之，緩我歸思杳。
汝歸與俱來，繁臺及秋杪。